Siktet kvinne: - Husker ikke å ha kjørt bilen
Den 42 år gamle kvinnen nekter for å ha noe med saken å gjøre og har bedt Jæren tingrett om å løslate henne i dag. Kjennelsen er ventet senere i ettermiddag.Kvinnens ektemann fremstilles for varetektsfengsling klokken 13 i dag. Han ble så sent som i november i fjor dømt for fyllekjøring på den samme veien som Olav Hovda gikk på rulleski. Dommen, der 43-åringen ble fratatt retten til å kjøre bil, er anket. Til politiet har kvinnen forklart om skadene på bilen. VG får opplyst at hun har nevnt flere personer som kan bevitne at skadene har vært på bilen før forrige fredag. Hun skal også ha etterspurt verkstedstid en stund.Tidsbruken kan stemme med avstanden mellom Kåsen og Lalandsvegen der gutten ble påkjørt, mener politiet. - Selv om bilen passerte denne bomstasjonen, kan man bruke andre veier enn Lalandsvegen. Min klient har ingen erindring om at hun har vært i bil langs denne veien fredag, forteller Sunde. Hun håper klienten blir sjekket ut av saken så raskt som mulig. - Politiet må jobbe hurtig. Jeg går ut i fra at de bruker overtidspenger og jobber i helgen med denne saken, sier Sunde. Fengslingsmøtet mot kvinnen ble holdt bak lukkede dører for at offentligheten ikke skal få innsyn i saken. Politiet ba om at domstolen gjorde et unntak fra lovens hovedregel og fikk medhold etter kort tid. Politiet hevdet at etterforskningen av saken ville bli skadet dersom ikke tilhørerbenken ble tømt for mennesker. Heller ikke kvinnen ønsket å ha media tilstede da hun skulle forklare seg for dommeren.
Politiet har bedt om to ukers varetektsfengsling for kvinnen som er siktet for å ha kjørt på og drept Olav Hovda (12).